Banksy

**Banksy** – Britanijos grafičių, instaliacijų, kino menininkas, pradėjęs garsėti XX a. paskutiniajame dešimtmetyje. Nieko tikro nežinoma apie jo tapatybę (yra spėjimų, kad tai moteris ar menininkų grupė). Yra spėlionių, kad šveicarų menininkas Maître de Casson gali būti Banksy. Maître'as de Cassonas tai neigia savo svetainėje. 

## Biografija

Banksy patraukė publikos ir žiniasklaidos dėmesį 1993 m. savo grafičiais Anglijos Bristolio mieste. Spėjama, kad jis yra gimęs apie 1974 m. ir mokęsis Bristolyje. 1999 m. jis pradėjo veiklą Londone. Banksy išsiskyrė ir lengvai atpažįstamas savo grafičių stiliumi ir temomis, kurios atliepė socialines gyvenimo problemas, joms būdingas antiautoritariškumas. Banksy yra suorganizavęs parodų ir perfomansų renginių, tačiau plačiajai publikai ir žiniasklaidai nei jo tikrasis vardas, nei išvaizda nežinomi. 2003 m. parodoje Londone jis parodė piešinius ant gyvų kiaulių. 2005 m. parodoje „Crude Oils“ pademonstravo vandalizuotas garsių menininkų, K. Monė, Van Gogo, E. Hoperio ir kitų, paveikslų replikas. Pavyzdžiui, K. Monė paveikslo „Lelijos“ replika buvo papildyta šiukšlių ir parduotuvės vežimėlių vaizdais. Kartu po galeriją menininkas paleido 200 žiurkių, vaizduojančių dailės kritikus. 2005 m. Banksy instaliavo savo kūrinių Niujorko Met muziejuje ir Londono Teito Britanijos galerijoje, sukūrė antikarinių grafičių Palestinoje ant sienos prie Betliejaus, skiriančios Vakarų Krantą nuo Izraelio. 

2008 m. Banksy organizavo parodą-akciją „Cans Festival“ viename iš Londono požeminio transporto tunelių, kurios metu apie 40 grafičių menininkų kūrė piešinius ant sienų ir lankytojai buvo raginami prisidėti. 2008 m. menininkas lankėsi JAV Naujajame Orleane, kuris atsistatinėjo po uragano „Kotryna“ sugriovimų, ir paliko bent 14 grafičių ant apleistų namų, kurių daugelis jau 2013 m buvo sunaikinti, tarp jų − vaizduojantis benamį JAV prezidentą A. Linkolną. 2009 m. įvyko Banksy paroda Bristolio miesto muziejuje ir dailės galerijoje, kurioje buvo pademonstruoti animatronikos, aliejinių paveikslų kūriniai ir senas ledų pardavimo automobilis. Banksy yra išleidęs knygų, dokumentuojančių jo projektus: „*Banging Your Head Against a Brick Wall*“ (2001), „*Existencilism*“ (2002), „*Wall and Piece*“ (2005). 2010 m. Banksy debiutavo kine, režisavęs filmą „Išėjimas per suvenyrų krautuvę“ (*Exit Through the Gift Shop*) apie pasaulio grafičių menininkus. Šis filmas buvo nominuotas „Oskarų“ apdovanojimui geriausio dokumentinio filmo kategorijoje ir Banksy, kartu su Jaimie D'Cruz − BAFTA apdovanojimui geriausio debiuto kine kategorijoje. 

2013 m. Banksy kūrė naktimis Niujorko gatvėse savo paskelbtoje akcijoje „Geriau lauke, negu viduje“ (*Better Out Than In*). 2015 m. Veston Super Mere netoli Bristolio Banksy suorganizavo „gluminantį“ parką, pavadinimu „Dismalandas“, imituojantį teminius pramogų parkus. Jo sukūrime dalyvavo pats Banksy (10 kūrinių) ir daugiau nei 50 kitų tarptautinių menininkų, parke apsilankė 150 000 lankytojų. 2016 m. pradžioje kūrėjas atsiliepė į Europoje vykstančią pabėgėlių krizę: jo grafitis, vaizduojantis JAV didžiausios pasaulyje technologijų kompanijos „Apple“ buvusį vadovą ir įkūrėją S. Džobsą pabėgėlio vaizdinyje, pasirodė ant sienos pabėgėlių stovykloje Prancūzijos Kalė mieste. Banksy reagavo į Prancūzijos policijos panaudotas ašarines dujas prieš pabėgėlius Kalė grafičiu ant Prancūzijos ambasados pastato Londone, vaizduojančiu Prancūzijos vieno nacionalinių kūrinių „Vargdieniai“ miuziklo afišos heroję, apsiašarojusią nuo dūmų iš kapsulės. 2019 m. jo paveikslas *„Devolved Parliament“*, kuriame pavaizduotos Britanijos parlamente posėdžiaujančios šimpanzės, viešo aukciono metu buvo parduotas už rekordinę Banksy kūriniams 12,1 mln. JAV dolerių sumą.

## Viešų kūrinių pavyzdžiai

Vaizdas:Banksy Lincoln New Orleans.jpg| „Abraomas Linkolnas“, Naujasis Orleanas
Vaizdas:Devolved parliament.jpg| „Pereinamasis parlamentas“, 2009 m.


## Kūrinių galerijos

* Banksy internetinė svetainė 
* wikiart.org
* artnet.com
* artsy.net 
## Išnašos

## Šaltiniai
* Encyclopaedia Britannica
* smithsonianmag.com
## Papildomam skaitymui
* „Grafičių legenda Banksy – įžūlus vandalas ar visuomenės ydų demaskuotojas?“. A. Remeika, bernardinai.lt, 2010 m. lapkričio 15 d.
* „Paslaptingiausias pasaulio menininkas į nykumos parką pakvietė ir lietuvę“. Lina Mustafinaitė, www.DELFI.lt, 2015 m. rugpjūčio 25 d.